ราคาทองปิดลบเกือบ 6 ดอลล์ อัตราว่างงานร่วงหนุนแนวโน้มเฟดขึ้นดบ.
สัญญาทองคำตลาดนิวยอร์กปิดร่วงลงเมื่อคืนนี้ (2 ก.ค.) เนื่องจากความกังวลที่ว่า ธนาคารกลางสหรัฐ (เฟด) อาจจะตัดสินใจปรับขึ้นอัตราดอกเบี้ยในเวลาที่รวดเร็วขึ้น หลังจากอัตราว่างงานเดือนมิ.ย.ของสหรัฐร่วงลงแตะระดับต่ำสุดในรอบกว่า 7 ปี 
3 ก.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนส.ค.ลดลง 5.8 ดอลลาร์ หรือ 0.50% ปิดวานนี้ (2 ก.ค.) ที่ระดับ 1,163.50 ดอลลาร์/ออนซ์, สัญญาโลหะเงินส่งมอบเดือนก.ย.ลดลง 1.5 เซนต์ ปิดที่ 15.562 ดอลลาร์/ออนซ์, สัญญาพลาตินัมส่งมอบเดือนต.ค.ร่วงลง 3.8 ดอลลาร์ ปิดที่ 1,084.00 ดอลลาร์/ออนซ์ และสัญญาพัลลาเดียมส่งมอบเดือนก.ย.ลดลง 7.05 ดอลลาร์ ปิดที่ 694.15 ดอลลาร์/ออนซ์
นักลงทุนเทขายสัญญาทองคำเนื่องจากการคาดการณ์ที่ว่า อัตราว่างงานของสหรัฐที่ลดลงในเดือนมิ.ย.อาจจะผลักดันให้เฟดตัดสินใจปรับขึ้นอัตราดอกเบี้ยในเวลาที่รวดเร็วขึ้น ทั้งนี้ กระทรวงแรงงงานสหรัฐเปิดเผยเมื่อช่วงค่ำวานนี้ตามเวลาไทยว่า อัตราการว่างงานเดือนมิ.ย.ลดลงสู่ระดับ 5.3% ซึ่งเป็นระดับต่ำสุดนับตั้งแต่เดือนเม.ย.2008 จากระดับ 5.5% ในเดือนพ.ค.
ส่วนตัวเลขการจ้างงานนอกภาคเกษตรเพิ่มขึ้น 223,000 ตำแหน่งในเดือนมิ.ย. จากระดับ 254,000 ตำแหน่งในเดือนพ.ค. ซึ่งตัวเลขจ้างงานเดือนมิ.ย.เพิ่มขึ้นน้อยกว่าที่นักวิเคราะห์คาดการณ์ไว้ว่าจะปรับตัวเพิ่มขึ้น 233,000 ตำแหน่ง
อย่างไรก็ตาม การอ่อนค่าของสกุลเงินดอลลาร์สหรัฐช่วยสกัดแรงลบในตลาดทองคำ โดยดัชนีดอลลาร์ซึ่งเป็นดัชนีวัดความเคลื่อนไหวของดอลลาร์สหรัฐเมื่อเทียบกับสกุลเงินหลักๆ 6 สกุลในตะกร้าเงินนั้น ปรับลง 0.2% แตะที่ 96.05 เมื่อคืนนี้ ซึ่งการอ่อนค่าของดอลลาร์จะทำให้สัญญาทองคำซึ่งซื้อขายในรูปสกุลเงินดอลลาร์นั้น มีราคาถูกลงและน่าดึงดูดใจสำหรับนักลงทุนที่ถือครองสกุลเงินอื่นๆ